Stórfróðleg , heillandi og skemmtileg ferð til Suður-Ítalíu . Í fyrri hluta ferðarinnar verður farið um draumaslóðir sunnan við Napólí : Sorrento , Amalfi , Napolíborg og Pompeii . Í síðari hlutanum verður farið þvert yfir Ítalíuskagann á ókunnar en heillandi slóðir nálægt ströndum Adríahafsins sem sumir segja að sé ítalskari en allir aðrir hlutar landsins . Hér eru færri túristar og hingað sækja innfæddir en þessi hæll stígvélalagða Ítalíuskagans er óðum að opnast fyrir erlendum ferðalöngum . Hér munum við m.a. heimsækja hina mögnuðu hellaborg Matera sem er einstök á heimsvísu , kynnast Lecce – oft kölluð Flórensborg Suður-Ítalíu - , fara á vit fallegra og öðruvísi bæja , borga og bygginga og heyra ótrúlegar sögur úr fortíð og nútið . Semsé , spánnýr ferðakokteill um Suður-Ítalíu sem bragð er að . Ferðin hefst með flugi Lufthansa skömmu eftir hádegi til Frankfurt og eftir stuttan stans verður flogið áfram til Napolí þar sem lent verður um kl. 23:00 um kvöldið . Þar verður tekið á móti hópnum og ekið rakleiðis í um hálfa aðra klst. til fyrsta flokks hótels sem staðsett er í fallegri vík sunnarlega á Sorrento-skaganum , mitt á milli Sorrento og Amalfi-strandarinnar . Við komuna á hótelið verður skálað í drykk í boði hótelsins og snæddur léttur kvöldverður ( innifalinn ) . Þennan fyrsta dag Ítalíudvalarinnar verður farið í skoðunarferð um hina heimsfrægu Amalfi-strönd sem sannarlega stendur undir því orðspori sem af henni fer . Ekið verður um firna fallegt strandhéraðið og áð í litríkum þorpum sem hvíla við sjávarsíðuna . Ferðinni líkur í hinum skemmtilega strandbæ Positano . Á leiðlnni gefst kostur á að á smakka á einkennisdrykk svæðisins , Limoncello-líikjörnum . Snæddur verður kvöldverður á hótelinu ( innifalinn ) . Nú tekur við heimsókn til Napolí-borgar þar sem ys og þys sýnir á sér nýjar viddir og umferðin virðist lúta eigin lögmálum . En borgin er spennandi og engri annarri lík . Borgarstæðið er yfirgnæft af hinni virku eldkeilu Vesuvíusi á aðra hönd og undurfallegum eyjum á Napolí-flóanum á hina . Napólí á sér langa og viðburðarríka sögu , geymir fallegar menningarminjar og hér er fæðingarstaður þeirrar útgáfu pizzunnar sem við þekkjum í dag . Frá Napólí verður ekið að hinum sögufrægu fornleifum Pompeii sem Vesúvíus lagði í rúst í ægilegu sprengigosi árið 79 e. Kr . Göngutúr ( aðgangur innifalinn ) um endurheimtar fornleiifar borgarinnar sem gefa góða hugmynd um daglegt lif í rómverska keisaraveldinu fyrir yfir 2000 árum . Með í för í Napolí og Pompeii verður sérfróður enskumælandi leiðsögumaður . Kvöldverður á hótelinu ( innifalinn ) . Eftir morgunverð yfirgefum við hótelið og ökum sem leið liggur austur yfir Ítalíuskagann til borgarinnar Matera en aksturleiðin er í lengra lagi eða rúmar 4 klst . En aksturinn er sannarlega þess virði . Borgin Matera er kannski ekki jafn þekkt og Róm , Flórens og Napolí en er þó að margra mati merkasta borg Ítalíu . Í lok Ísaldar , fyrir um 17.000 árum , tók flokkur fólks sér bólfestu á þessu kalksteinsríka svæði og hófst handa við að grafa út brattar gljúfurhlíðar og búa til hella til íveru . Allt fram á miðja síðustu öld bjó fólk við þessar aðstæður og fátækt og sjúkdómar voru fylgifiskar þessara lifnaðarhátta – t.am . var ekkert skólpkerfi til staðar . Það er ótrúleg sjón að virða fyrir sér og ganga um snar brattar hlíðar , þakktar hellum hverjum ofan á öðrum , upp og niður brattann og þröngbýlið var mikið . Hér var komið fyrir híbýlum , sölubúðum og jafnvel kirkjujm í einni bendu en vatnið frá hásléttunni ofan við fossaði niður hlíðarnar og sá íbúum fyrir vatni . Um miðja síðustu öld tóku ítölsk yfirvöld við sér og byggðu nýtt húsnæði ofan við hellabyggðina þar sem flestir íbúanna nú búa og árið 1984 var gamli bærinn tekin á heimsminjaskrá UNESCO . Við munum kynnast þessari sérkennilegu byggð í 2ja klst. göngutúr og bent er á að góðir gönguskór eru æskilegir . Það er þó ekki á allra færi að komast um gömlu hellabyggðina og þeir sem eru fótalúnir geta tæpast komist upp brattar brekkur , þrönga stíga og margar tröppur . Eftir heimsóknina til Matera verður ekið nær ströndinn inn í Puglia-hérað sem teygir sig eftir syðsta hluta austurstrandar Ítalíu og nær yfir hælinn á hinum stígvélalagaða Ítalíuskaga . Þetta landsvæði er eitt sólríkasta og frjómsamasta land Ítala . Haldið verður til bæjarins Fasano þar sem dvalið verður á góðu milliflokkshóteli næstu 3 nætur . Við komuna á hótelið skálum við fyrir löngum en góðum degi í boði hótelsins . Kvöldverður verður einnig snæddur á hótelinu ( innifalinn ) . Þennan dag heimsækjum við fyrst bæinn Alberobello og kynnumst sérstöku byggingalagi þar sem kalkstreinninn kemur við sögu . Þessi hvítu híbýli með svörtum þökum nefnast “ trulli ” og eru byggð úr kalksteinum sem raðað er saman og engin steypa eða önnur samfella kemur við sögu . Þetta byggingalag , sem m.a. einkennist af háum stúpulaga þökum , hefur verið við lýði frá steinöld og er nú á heimsminjaskrá UNESCO . Alberobello er þar fyrir utan skemmtilegur og sérkennilegur bær sem gaman er að heimsækja . Næst liggur leiðin til Martina Franca þar sem við kynnumst listinni að búa til olívuolíu að hætti heimamanna í sérstakri myllu en margir telja að í Puglia sé besta ólívuolía á gervallri Ítalíu ( innifalið ) . Þessi bær er , sem annað í þessu sjarmerandi héraði , aldagamall og elsti bæjarhlutinn er sannkallað augnayndi . Ferð dagsins lýkur i enn einum fornum bæ , Ostuni , sem kallaður er Hvita borgin ( La Città Bianca ) enda eru all flest húsin æpandi hvít að lit . Borgin var stofnuð af Krítverjum en Norðmannar ( afkomendur víkinga í Skandinavíu og Norður-Evrópu , sem stofnuðu m.a. konungasríki á Sikiley og hertóku allan syðsta hluta Ítalíuskagans á 10 öld ) endurbyggðu bæinn og byggðu m.a. kastala ( aðeins rústir hans eru enn sýnilegar ) . Á Endureisnartímanum var borgin athvarf listamanna og húmanista og á þeim tíma voru byggðir varðturnar við ströndina til að hafa auga með Tyrkjum Ottomanveldisins sem höfðu sig mjög í frammi á Balkanskaganum handan Adríahafsins . Ostuni hefur í auknum mæli verið vinsæll ferðamanastaður og nú er svo komið að útglendingar hafa í auknum æli keypt þar hús og sest endanlega að . Dagsferðin endar aftur á hótelinu þar sem snæddur verður kvöldverður ( innifalinn ) . Nú á tíð er borgin Lecce helst fræg sem “ Flórens Suður-Italíu ” vegna fjölda glæsilegra barrokk-bygginga og höggmynda . Enda er helsti útflutningur borgarbúa kalksteinn sem þykir afar mjúkur og er vinsæll og eftirsóttur meðal myndhöggvara . Við munum fara vítt og breytt um þessa fallegu borg , kíkja á markverðar byggingar og listaverk og njóta litríks mannlífs . Eftir heimsókn í Lecce verður haldið til strandborgarinnar Otranto sem á tímum heimsveldis Rómar var mikilvæg hafnarborg , einkum vegna legu sinnar gagnvart austanverðu Miðjarðarhafi . Í dag er annað uppi á teningnum , höfnin telst litil og stærri skip geta ekki athafnað sig . Í borginni eru margar sérstæðar og fovitnilegar byggingar svo sem kastalinn sem var byggður var á 11. öld og dómkirkjan með merkilegu mósaíkverki sem er litlu eldri . Þá eru hér skrautgarðar sem Tyrkir kenndu við Edensgarða . En aðall borgarinnar í dag eru langar unaðslegar baðstrendur sem sóldýrkendur fjölmenna á . Degi lýkur með kvöldverði á hótelinu ( innifalinn ) . Nú er komið að kveðjustund við þetta heillandi hérað . Við yfirgefum hótelið og ökum til baka þvert yfir Ítalíuskagann og síðustu nóttina verður gist á sama hóteli og gist var á í fyrri hluta ferðarinnar . Kvöldverður á hótelinu ( innfalinn ) . Morguninn er frjáls en skila þarf herbergjum um kl. 11:00 . Eftir hádegið verður ekið til Napólíflugvallar en flug Lufthansa fer í loftið um kl. 17:30 og lendir í Munchen kl. 19:15 . Framhaldsflug til Íslands leggur upp frá Munchen kl. 22:15 og lendir hér heima skömmu effir miðnættið . Flug og skattar með Lufthansa ( sbr. að iofan ) Hótel með morgunverði sbr. hótellista að ofan . Sjö kvöldverðir á hótelum án drykkja – hópmatseðill Drykkur við komu á hótel Loftkældar rútur alla ferðina Íslenskur fararstóri Enskumælandi staðarleiðsögumenn Aðgangur að Pompeii á degi 3 Tveggja klst. göngutúr um hellahverfið í Matera á degi 4 Ekki innifalið : Hádegisverður Þjórfé Ferðatryggingar Aðgangseyrir að öðrum stöðum en fram kemur í innifalið . Gistiskattur sem greiðist beint til hótela ytra : 2 evrur á mann á nótt á Hotel Punta Cantanella Resort 3,5 evrur á mann á nótt á Park Hotel Sant’Elia Vegabréf þurfa að hafa gildistíma fram yfir 6 mánuði áætlaðs heimafarardags . Mikilvægt er að nöfn á bókunum stemmi nákvæmlega við nöfn í vegabréfi . Það er á ábyrgð farþega ef svo er ekki . Ítölsk yfirvöld gera kröfu um að erlendir ferðamenn í hópferðum sendi hótelum númer vegabréfs fyrir brottför . Vinsamlegast gefið sölufólki okkar upp númerin við bókun . Staðfestingargjald er 80.000 kr. og er óafturkræft . Vinsamlegast kannið forfallatryggingar sem fylgja kreditkortum og / eða heimilistryggingum . Reiknað er mað að þátttakendur geti tekið þátt í léttum gönguferðum . Vekjum athygli á að gönguferð í Matera er fremur erfið og hentar ekki þeim sem erfitt eiga um gang . Minnum á ferðaskilmála Úrvals-Útsýnar ( sjá uu.is ) Verð og dagsetningar Innifalið í verði : Flug fram og til baka , flugvallagjöld og skattar , ferðataska og handfarangur , gisting , íslensk fararstjórn , morgunmatur , sjö kvöldverðir á hótelum án drykkja , drykkur við komu á hótel , loftkældar rútur alla ferðina , heyrnartól , enskumælandi staðarleiðsögumenn , líkjörssmakk á degi tvö , aðgangur að Pompeii á degi þrjú , tveggja klst. göngutúr um hellahverfið í Matera á degi fjögur , og Ólívuolíu smakk á degi fimm . Ekki innifalið í verði : Hádegisverður , þjórfé , ferðatryggingar , aðgangseyrir að öðrum stöðum en fram kemur , gistiskattur : 2 evrur á mann á nótt á Hotel Punta Cantanella Resort , eða gistiskattur : 3,5 evrur á mann á nótt á Park Hotel Sant'Elia .